b'\n_START_ARTICLE_\nPetrovska\xc3\xafta\n_START_SECTION_\nCaracter\xc3\xadstiques\n_START_PARAGRAPH_\nLa petrovska\xc3\xafta \xc3\xa9s un mineral d\'argent, or, sofre i seleni. Qu\xc3\xadmicament \xc3\xa9s un sulfur-selenur de f\xc3\xb3rmula AuAg(S,Se), de color gris fosc. La seva duresa oscil\xc2\xb7la entre 2 i 2,5 a l\'escala de Mohs, i la seva densitat \xc3\xa9s de 9,5 g/cm\xc2\xb3. \xc3\x89s un mineral que cristal\xc2\xb7litza en el sistema monocl\xc3\xadnic, formant cristalls microsc\xc3\xb2pics, \xc3\xa9s a dir, visibles nom\xc3\xa9s amb microscopis._NEWLINE_Segons la classificaci\xc3\xb3 de Nickel-Strunz, la petrovska\xc3\xafta pertany a "02.BA: sulfurs met\xc3\xa0l\xc2\xb7lics amb proporci\xc3\xb3 M:S > 1:1 (principalment 2:1) amb coure, argent i/o or" juntament amb els seg\xc3\xbcents minerals: calcocita, djurleita, geerita, roxbyita, anilita, digenita, bornita, bellidoita, berzelianita, athabasca\xc3\xafta, umangita, rickardita, weissita, acantita, mckinstryita, stromeyerita, jalpa\xc3\xafta, selenojalpa\xc3\xafta, eucairita, aguilarita, naumannita, cervelle\xc3\xafta, hessita, chenguodaita, henryita, st\xc3\xbctzita, argirodita, canfieldita, putzita, fischesserita, penzhinita, petzita, uytenbogaardtita, bezsmertnovita, bilibinskita i bogdanovita.\n_START_SECTION_\nFormaci\xc3\xb3 i jaciments\n_START_PARAGRAPH_\nLa petrovska\xc3\xafta es troba en dip\xc3\xb2sits d\'or entre 60 i 65 metres de profunditat. Sol trobar-se associada a altres minerals com l\'or i la clorargirita. Se n\'ha trobat als dip\xc3\xb2sits d\'or de Maikain (Pavlodar, Kazakhstan), a la mina Broken Hill (Waikato, Nova Zelanda), a Uchaly (Bashkortostan, R\xc3\xbassia) i a la mina Cannon (Wenatchee, Washington, Estats Units).'